สปสช. ยืนยันไม่ลอยแพผู้ป่วย เตรียมมาตรการรองรับยกเลิกสัญญา 9 รพ.เอกชน เป็นหน่วยบริการปฐมภูมิประจำ
พญ.ลลิตยา กองคำ รองเลขาธิการสำนักงานหลักประกันสุขภาพแห่งชาติ (สปสช.) เปิดเผยว่า ตามที่ สปสช.ได้ยกเลิกสัญญาบริการสาธารณสุขโรงพยาบาลเอกชนในระบบหลักประกันสุขภาพแห่งชาติ (บัตรทอง 30 บาท) 9 แห่ง ได้แก่ รพ.มเหสักข์, รพ.บางนา 1, รพ.ประชาพัฒน์,  รพ.นวมินทร์, รพ.เพชรเวช, รพ.ผู้สูงอายุกล้วยน้ำไท 2, รพ.แพทย์ปัญญา, รพ.บางมด และ รพ.กล้วยน้ำไท มีผลตั้งแต่วันที่ 1 ตุลาคม 2565 นี้เป็นต้นไป รวมประชาชนสิทธิ์บัตรทองที่ รพ.เอกชน 9 แห่งนี้ดูแลอยู่ 696,103 คน ในจำนวนนี้มีเพียง 62,331 คน หรือร้อยละ 9 ที่ใช้สิทธิรับบริการ โดยเป็นผู้ป่วยโรคเรื้อรัง 24,058 คน อย่างไรก็ตาม สปสช. ได้เตรียมพร้อมมาตรการต่างๆ รองรับไว้แล้ว เพื่อดูแลประชาชนที่จะได้รับผลกระทบ โดยจัดหาหน่วยบริการปฐมภูมิเพื่อรองรับ เช่น คลินิกเวชกรรม คลินิกชุมชนอบอุ่น คลินิกการพยาบาลและการผดุงครรภ์ และร้านยา ฯลฯ พร้อมจัดระบบบริการปฐมภูมิรูปแบบใหม่เพิ่มเติมเพื่อให้บริการ ได้แก่ ระบบบริการการแพทย์ทางไกล (Telemedicine) เพื่อเพิ่มทางเลือกกับให้กับประชาชน ขณะเดียวกันได้จัดหาโรงพยาบาลรับส่งต่อ พร้อมกับประสานและจัดหน่วยบริการแห่งใหม่เพื่อดูแลผู้ป่วยที่มีนัดรักษาหรือติดตามอาการ ส่วนผู้ป่วยที่นอนรักษาตัวใน รพ.เอกชนทั้ง 9 แห่ง แม้หลังวันที่ 1 แล้วยังนอน รพ. รักษาต่อไปได้ จนกว่าจะปลอดภัย ส่วนกรณีเป็นผู้ป่วยนัดรักษาต่อเนื่อง เช่น ผู้ป่วยโรคเรื้อรังต่างๆ ที่มีนัดติดตามอาการ ผู้ป่วยที่รอการผ่าตัด รังสีรักษา เคมีบำบัด หญิงตั้งครรภ์ใกล้คลอด ฯลฯ ถือเป็นกลุ่มเร่งด่วน สปสช.ได้ขอข้อมูลจากโรงพยาบาลเพื่อติดต่อไปยังผู้ป่วยในการแจ้งหน่วยบริการที่จะเข้ารักษารักษาต่อเนื่องตั้งแต่วันที่ 1 ตุลาคมนี้เป็นต้นไป แต่หากผู้ป่วยรายใดไม่ได้รับการติดต่อจาก สปสช. ขอให้โทรมายังสายด่วน สปสช. 1330 กด 6 เพื่อให้เจ้าหน้าที่ดำเนินการต่อไป